ભારતીય ઓટોમોબાઇલ સેક્ટર હોય કે પછી વૈશ્વિક, તમામ ઓટો બજારમાં એસયુવીની એક અલગ ઓળખ અને ચાહના છે. એક ચોક્કસવર્ગ છે જે એસયુવીનો દિવાનો છે અને તેને પોતાના ઘરના આંગણાની શોભા બનાવવા ઇચ્છૂક હોય છે. ભારતમાં પણ હેચબેક અને સેડાન કારની જેમ એસયુવીનું ધૂમ વેચાણ થઇ રહ્યું છે. આપણને ભારતીય રસ્તાઓ પર વિવિધ કાર નિર્માતાઓ દ્વારા નિર્મિત અનેકવિધ એસયુવી વિહરતી જોવા મળી શકે છે. વિવિધ કંપનીઓ દ્વારા આ સેગ્મેન્ટમાં પોતાની સામાન્ય એસયુવીથી લઇને વૈભવી સુવિધાઓથી સંપન્ન એસયુવીને લોન્ચ કરવામાં આવી રહી છે.